
S'a vorbit aici acum o săptămână de vechea sculptură a 
noastră și s'au prezentat descrieri şi proiecţiuni fără un text 
în sprijin, deşi trebue să fi fost vorba de acele descoperiri care 
singure, după tradiţie, fac necesară o comunicație la Acade- 
mia noastră. 

Cum, din rezumatul ce s'a publicat în ziare se vede că n'au 
fost înțelese ideile pe care, într'o expunere sintetică, întovă- 
răşind numeroase planșe, din care cred că nu lipseşte nimic 
esenţial, le-am prezentat, ca preşedinte al Comisiunii Monu- 
mentelor Istorice, în al doilea volum din cartea mea Les Arts 
Mineurs en Roumanie, la care e să se adauge capitole despre 
bani, peceţi şi ornamentul tipografic, cred că fac bine lămu- 
rindu-le înaintea d-voastră. 


Sculptura românească are un întreit caracter istoric — şi 
numai prin recursul la istoria bine știută și înțeleasă ea se 
poate lumina. 

Intâiu avem a face, nu cu împrumutul dela o artă populară 
aşa de bogată în acest domeniu, care nu e încă pe deplin cer- 
cetat, cu toată lucrarea așa de meritorie a ardeleanului Dimitrie 
Comşa şi aceea a unui German din vremea războiului, Haber- 
landt, ci cu lucrări făcute, nu de meşteri de-ai noştri, ci de 
străini cari au adus la noi moda şi tehnica lor de acasă. 


1 A. R. — Memoriile Secţiunii Istorice. Seria III. Tom. XVIII. Mem. 13. 

Acesta e cazul cu cele mai vechi uşi de biserică, în 
"Țara-Românească, astăzi la Muzeul de artă bisericească din 
Bucureşti. 

Se poate vorbi nesfârșit de mult despre fiecare din piesele 
care alcătuesc un tezaur încă necomplet explorat, dar orice 
descriere, aşa cum le obişnueşte o arheologie cu practice adesea 
prea îmbielşugat verbale, trebue să se desfacă pe aceste linii 
generale, care reiese pentru mine dintr'o experiență de cerce- 
tător pe care am început-o de acum aproape patruzeci de ani. 

Am voit să vă spun acestea pentru ca lucrările noastre să 
meargă totdeauna înainte, fără reveniri inutile, aducând 
înaintea membrilor secțiunilor noastre reunite numai ceea ce 
în adevăr s'a adaus la cunoștințile de până acum. 


In ce priveşte ilustrația acestor cercetări, fotografia, oricât 
de amănunţită şi de îngrijită, nu îngădue cunoașterea tuturor 
elementelor care se îngrămădesc, se încalcă şi se cufundă. 
E mult preferabil desemnul. Cândva însărcinasem pe un 
elev talentat, Haret, care e acum student la București, să facă 
unele desemnuri, şi a îndeplinit bine sarcina ce i-am dat-o. 
Vă aduc, pentru a fi reprodusă, o probă din aceste desemne 
care ar trebui făcute cu miile, tipărindu-se cât se poate mai 
multe. 

Ar trebui să se întreprindă astfel de anchete de elevii Aca- 
demiei de Frumoase Arte, făcând din aducerea unei recolte 
personale o condiție pentru căpătarea diplomei. E de ajuns, 
de sigur, să se suggereze această idee rectorului Academiei, 
arhitectul creator în domeniul unei arhitecturi pe bază de 
trecut, care e colegul nostru Petre Antonescu. 

Relaţiile noastre cu Athosul, care a dat 'Țării-Românești, 
îngrijorate de atitudinea despotică a Patriarhatului ecumenic, 
căruia i se supusese de curând, pe Mitropolitul lui Vladislav- 
Vodă şi a urmaşilor până la Mircea, au adus o comunitate de 
artă cu Muntele Sfânt asupra căreia nu s'a atras atenția înde- 
ajuns. 

Dela o vreme, dela un capăt al Peninsulei Balcanice, ba al 
Sud-Estului european, la altula fost aceeași corporație de 
meşteri, poate călugări — Athoniţii având până astăzi mari 

meşteri săpători, de o migală admirabilă —, cari au mers din 
țară în țară. Când Bulgarii, ca d. Protici, au tipărit catapi- 
tesme dela ei, ca pentru atât de interesantul orăşel arhaic, 
tip de «ville morte », Arvanitochori, vechiul Arbănași ai noștri, 
am recunoscut îndată aceeași factură ca la noi, ceea ce pre- 
supune, dacă nu totdeauna acelaşi meşter, măcar aceeași școală. 
O călătorie în Grecia m'a pus în fața aceleiași arte, mai ales 
în ce privește catapitesmele. Veneţia a avut-o în San-Giorgio 
dei Greci. In sfârşit, cu prilejul Congresului de studii bizan- 
tine dela Roma, am văzut în noua colecție, aşa de bogată, a 
Muzeului Vaticanului, o catapeteasmă cumpărată în Atena 
al cării caracter, ceva mai vechiu însă, corespunde întru toate 
cu cel pe care-l cunoaştem. 

Deosebirile sunt mici, stând mai ales în calitatea lucrului, 
care varia și după plată. Dacă în Muntenia se aşează între flori, 
frunze, cerbi şi stema țării — ca în frontispiciile vechilor tipă- 
rituri din secolul al XVI-lea —, nu trebue să se caute o datare 
după vegetalele înfățișate, căci se puteau presenta de acelea 
care nu se cultivau în ţara însăşi a ctitorului. 

Ușa dela Cotmana arată în ornamentele sale care corespund 
celor din Serbia acelui secol al XIV-lea proveniența ei sud- 
dunăreană. 

Prin toate însuşirile ei, cea dela Snagov, cu scenele sacre 
tratate în spirit occidental în elegante rotunziri italiene, arată 
copierea practicelor obișnuite în Dalmația de stăpânire ve- 
nețiană. 

Apoi, un timp, și până foarte târziu, dincolo de sfârșitul 
secolului al XVI-lea, la Munteni nu ni s'a păstrat nimic. Nu 
știm astfel cum au fost ușile dela Dealu ori dela Biserica Episco- 
pală din Argeș, cele dela Radu-Vodă și dela Mihai-Vodă din 
Bucureşti. Moda catapitesmelor de lemn nu se introdusese 
încă în principatul din Sud. In epoca bizantină cea mai veche 
altarul era despărțit, cum arată numele, xaramtraoua (dela 
merdwvauu) — numai prin scumpe perdele. Iar obiceiul sepa- 
rației printr'un părete în care erau săpate adânciturile pentru 
rândurile de icoane rituale s'a păstrat la Munteni și până în 
secolul al XVIII-lea târziu (de exemplu biserica mănăstirii 
dela Vălenii-de-Munte). 


I* 

Moldova n’a avut la îndemână modelele străine. Ea a lucrat 
dela început după izvoade populare. Bisericile din Bucovina 
au păstrat până astăzi ceva din jețurile, din fruntariile deasupra 
trecerii din pronaos în naos, poate şi din câte o catapiteasmă. 
Neuitatul nostru coleg G. Balş, în admirabilele sale inventare ale 
întregii bogății din aceste lăcaşuri moldovenești, a cules tot ce 
se mai află din această bogăţie de artă. Și, fără a lua ceva dela 
vecinii din Sud, porniţi un timp, în alte direcții, Moldova a 
continuat pe această cale până la jețurile, sfeșnicele, catapi- 
tesmele din secolul al XVIII-lea, cea mai frumoasă din acestea 
fiind cea dela Sf. Gheorghe din Iaşi, semnalată și reprodusă 
de mine. 


PREŢUL: LEI 10. 


. Iorga. Sculptura în lemn românească. 

Mănăstirea Meza. Sculpturi depe jilțul domnesc. 

